AU Agenda

Nits de Cinema 2026: "Film" de Samuel Beckett & Alan Schneider (1965). En mut i en directe
2026-07-17 22:00 (Europe/Madrid) | La Nau, Universitat, 2, Valencia, Valencia, 46002, España
Sota el títol ‘Ecos de Buster Keaton. Cent anys de El maquinista de La General’ ‘Nits de Cinema’, el cicle de cinema d’estiu de la Universitat de València, torna del 8 al 17 de juliol al Claustre del Centre Cultural La Nau amb una edició dedicada a una de les figures més influents de la història del seté art: Buster Keaton. Coincidint amb el centenari de l’estrena de El maquinista de La General (The General, 1926), el festival proposa un recorregut per l’herència cinematogràfica del cineasta nord-americà a través de nou pel·lícules, en versió original amb subtítols, programades en huit jornades.
Totes les projeccions començaran a les 22 hores i estaran precedides per una presentació a càrrec de crítics, investigadors i professorat universitari, que oferiran les claus contextuals i analítiques de cada pel·lícula. Els films es projectaran en versió original amb subtítols en valencià o castellà segons la sessió. L’entrada és lliure fins a completar aforament.
El cicle reunirà algunes de les obres més representatives de Keaton juntament amb títols de directors que han recollit i reinterpretat la seua influència al llarg de les dècades, entre els quals destaquen Woody Allen, Mel Brooks, Jacques Tati, Peter Bogdanovich, Richard Lester o Frank Tashlin.
La inauguració del festival tindrà lloc el dimecres 8 de juliol amb la projecció de El maquinista de La General (The General, 1926), dirigida per Buster Keaton i Clyde Bruckman, considerada una de les grans obres mestres del cinema mut i una de les comèdies més importants de tots els temps. La projecció, presentada per Luis Pérez Ochando, servirà per a commemorar el centenari d’un film clau en la història del cinema.
A partir d’ací, el públic podrà descobrir diferents formes d’entendre l’humor cinematogràfic i la comèdia visual a través d’una selecció de films que evidencien la vigència del llegat de Keaton un segle després.
Dijous 9 de juliol serà el torn de La rosa púrpura de El Cairo (The Purple Rose of Cairo, 1985), de Woody Allen, una de les pel·lícules més celebrades del director nord-americà, que reflexiona sobre els límits entre la realitat i la ficció a través de l’amor pel cinema. La presentació anirà a càrrec de Rosanna Mestre.
Divendres dia 10 de es projectarà Lío en los grandes almacenes (Who’s Minding the Store?, 1963), dirigida per Frank Tashlin i protagonitzada per Jerry Lewis. El film és una mostra destacada de la comèdia física i visual que recull bona part de l’herència del cinema mut i de l’univers creatiu de Buster Keaton. La sessió comptarà amb la presentació de Juan Miguel Company.
El cicle reprendrà la seua activitat diumenge 12 de juliol amb Silent Movie (1976), una divertida declaració d’amor al cinema mut dirigida per Mel Brooks. La pel·lícula, pràcticament sense diàlegs, constitueix un homenatge contemporani a les formes narratives i humorístiques dels grans còmics de l’època silent. La presentació serà a càrrec d’Irene de Lucas.
Dilluns 13 arribarà ¿Qué me pasa, doctor? (What’s Up, Doc?, 1972), de Peter Bogdanovich, una de les grans comèdies de l’anomenat “Nou Hollywood”. Amb un ritme frenètic i nombroses persecucions i embolics, la cinta reivindica l’esperit de la comèdia clàssica nord-americana. La sessió serà introduïda per Antonia del Rey.
Dimarts 14 de juliol es podrà veure Playtime (1967), dirigida per Jacques Tati, una obra fonamental del cinema europeu que combina humor visual, crítica social i una extraordinària posada en escena. Considerada una de les cimeres creatives del cineasta francés, la pel·lícula serà presentada per Adela Cortijo.
La penúltima sessió del cicle tindrà lloc dijous 16 de juliol amb Golfus de Roma (A Funny Thing Happened on the Way to the Forum, 1966), dirigida per Richard Lester. Basada en una popular comèdia musical de Broadway, la pel·lícula desplega un humor irreverent i un estil visual que connecta amb la tradició còmica de Keaton.La presentació anirà a càrrec d’Alberto Mira.
Finalment, divendres 17 de juliol, ‘En mut i en directe’ posarà el fermall d’or a ‘Nits de Cinema’ amb una sessió especial de cinema mut presentada per Jordi Revert. La vetlada, amb una doble projecció, inclourà Film (1965), obra única en la trajectòria de Keaton i peça fonamental del diàleg entre cinema i literatura del segle XX. Creada per Samuel Beckett i dirigida per Alan Schneider, Film és l’única incursió cinematogràfica original del dramaturg irlandés i compta amb Keaton com a protagonista.
La sessió es completarà amb Sherlock Jr. (1924), una de les creacions més innovadores i admirades del cineasta nord-americà Buster Keaton, que es projectarà amb l’acompanyament musical en directe de Wildcat Quartet, integrat per Pierre Bastien, Mark Cunningham, Dr. Truna i Mike Cooper.
